કૂતરાઅો કેટલા વફાદાર અને પોતાના માલિક પ્રત્યે સંવેદનશીલ હોય છે તેનું વધુ ઍક ઉદાહરણ અમેરિકાના ટેકસાસમાં જોવા મળ્યું હતું. ટેકસાસના મિડલેન્ડમાં રહેતી બ્રુક ઍલીંગ્ટન નામની ૩૫ વર્ષીય મહિલાઍ તેના બાળકને ‘વોટર બર્થ’ તરીકે અોળખાતી પધ્ધતિ વડે પાણીમાં જન્મ આપવાનું નકકી કર્યુ હતું. પ્રસૂતી સમયે આ મહિલા પોતાના ઘરના વોટર-પૂલમાં બેઠી હતી. આ દૃશ્ય તેનો પાળેલો કૂતરો ‘રેન્જર’ જોઈ ગયો હતો અને તેણે આ સમયે પોતાની માલિકણની પાસે જ રહેવાનો નિર્ણય કર્યો હોય તેમ ત્યાંથી ખસવાનો તેણે ધરાર ઈન્કાર કર્યો હતો. ફોટોગ્રાફર ક્રિસ્ટાઈન વોટરે આ દૃશ્ય કેમેરામાં ઉતારી લીધું હતું. બાળકનો જન્મ થઈ ગયા બાદ દોઢ વર્ષનો આ વફાદાર કૂતરો હવે બાળકનો ચોકી પહેરો ભરે છે અને તેની પાસેથી ખસવાનું નામ લેતો નથી.